หุ้นยุโรปปิดวันศุกร์ปรับขึ้นรับข่าว HSBC เตรียมย้ายสำนักงานใหญ่
ตลาดหุ้นยุโรปปิดบวกเมื่อวันศุกร์ที่ผ่านมา (24 เม.ย.) โดยได้รับแรงหนุนจากข้อมูลความเชื่อมั่นทางธุรกิจเยอรมนี และการพุ่งขึ้นของหุ้นเอชเอสบีซี ภายหลังบริษัทระบุว่ากำลังพิจารณาที่จะย้ายสำนักงานใหญ่ออกจากกรุงลอนดอน
27 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดบวกเมื่อวันศุกร์ที่ผ่านมา (24 เม.ย.) โดยได้รับแรงหนุนจากข้อมูลความเชื่อมั่นทางธุรกิจเยอรมนี และการพุ่งขึ้นของหุ้นเอชเอสบีซี ภายหลังบริษัทระบุว่ากำลังพิจารณาที่จะย้ายสำนักงานใหญ่ออกจากกรุงลอนดอน
ทั้งนี้ ดัชนี Stoxx 600 ปรับตัวขึ้น 0.3% ปิดที่ 408.42 จุด, ดัชนี CAC-40 ตลาดหุ้นฝรั่งเศสปิดที่ 5,201.45 จุด เพิ่มขึ้น 22.54 จุด หรือ +0.44%, ดัชนี DAX ตลาดหุ้นเยอรมันปิดที่ 11,810.85 จุด เพิ่มขึ้น 87.27 จุด หรือ +0.74% และดัชนี FTSE 100 ตลาดหุ้นลอนดอนปิดที่ 7,070.70 จุด เพิ่มขึ้น 17.03 จุด หรือ +0.24%
ตลาดหุ้นยุโรปปรับตัวสูงขึ้น ภายหลังสถาบัน Ifo ซึ่งเป็นสถาบันวิจัยเศรษฐกิจของเยอรมนี เปิดเผยว่า ดัชนีความเชื่อมั่นทางธุรกิจของเยอรมนีในเดือนเม.ย.เพิ่มขึ้นแตะ 108.6 ซึ่งเป็นระดับสูงสุดในรอบ 10 เดือน จากระดับ 107.9 ในเดือนมี.ค. และสูงกว่าที่นักวิเคราะห์ส่วนใหญ่คาดไว้ที่ 108.4
นอกจากนี้ ตลาดยังได้รับแรงหนุนจากหุ้นเอชเอสบีซี โฮลดิงส์ ซึ่งพุ่งขึ้น 2.9% ภายหลังบริษัทเปิดเผยว่า ทางธนาคารกำลังพิจารณาที่จะย้ายสำนักงานใหญ่ออกจากกรุงลอนดอน อันเนื่องจากการที่ทางการอังกฤษทำการคุมเข้มกฎระเบียบ หลังเกิดวิกฤติการเงินในปี 2008
นายดักกลาส ฟลินท์ ประธานเอชเอสบีซี กล่าวในการประชุมผู้ถือหุ้นประจำปีว่า เขามีความวิตกเกี่ยวกับมาตรการปฏิรูปทางการเงินของอังกฤษ ซึ่งรวมถึงข้อเรียกร้องจากทางการอังกฤษที่ต้องการให้เอชเอสบีซีแยกธุรกิจการลงทุน และธุรกิจธนาคารเพื่อลูกค้ารายย่อยออกจากกัน
ทั้งนี้ หุ้นอีเลคโทรลักซ์พุ่งขึ้น 9.3% ภายหลังเปิดเผยกำไรสูงขึ้นเกินคาด หุ้น Royal KPN NV ปรับตัวขึ้น 5.2% หลังนักวิเคราะห์ของโกลด์แมน แซคส์แนะนำให้นักลงทุนซื้อหุ้นดังกล่าว